Okresná prokuratúra Nitra 
Damborského 1, 949 99 Nitra 1 	

Sp. zn. : 1 Pv 591/12/4403	Nitra, 22.12.2013
EEČ : 2-32-298-2013

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov, ďalej len "Trestný zákon",

Rozhodol: 	prokurátor Okresnej prokuratúry Nitra
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené pre prečin nezaplatenie dane a poistného podľa § 278 odsek 1 Trestného zákona na tom skutkovom základe, že XXXXX ako fyzická osoba - podnikateľ s obchodným menom XXXXX XXXXX, s miestom podnikania XXXXX, nasledovným poškodeným osobám nezaplatil nasledovné sumy - splatnú daň z pridanej hodnoty za zdaňovacie obdobie II. štvrťrok 2011 až II. štvrťrok 2012 spolu vo výške 6.236,93 €,  splatnú daň z motorových vozidiel za zdaňovacie obdobie rok 2011 spolu vo výške 964,44 € - XXXXX, splatné poistné na sociálne poistenie za obdobie od apríla 2012 do augusta 2012 vo výške 1.339,- € - XXXXX a splatné poistné na verejné zdravotné poistenie za obdobie od  februára 2012 do augusta 2012 vo výške 565,68 € - XXXXX, ktoré ani dodatočne do 15.2.2013 neuhradil, hoci v čase ich splatnosti mal dostatok finančných prostriedkov na zaplatenie, a taktiež nepožiadal o odklad platenia dane, ani o možnosť zaplatiť daň a poistné na splátky,

lebo s poukazom na § 86 písmeno e) Trestného zákona zanikla trestnosť činu.

Odôvodnenie:
Policajt  OR PZ v Nitre uznesením sp.zn. ORP-1740/NR-NR-2012 zo dňa 3.10.2012 podľa § 199 odsek 1 Trestného poriadku začal trestné stíhanie pre prečin nezaplatenie dane a poistného podľa § 278 odsek 1 Trestného zákona, následne uznesením zo dňa 15.2.2013 podľa § 206 odsek 1 Trestného poriadku vzniesol obvinenie XXXXX pre prečin nezaplatenie dane a poistného podľa § 278 odsek 1 Trestného zákona. 
Preskúmaním spisového materiálu som zistil, že vo veci boli vypočuté viaceré osoby a zabezpečené listinné dôkazy.
Obvinený XXXXX vo svojej výpovedi priznal svoju vinu a uviedol, že poklesla výroba asi na polovicu, ale keďže chce ďalej podnikať, v súčasnosti už platí na splátky, a chce to zaplatiť celé, pokúsi sa predať jedno z vozidiel firmy, pričom k nezaplateniu došlo preto, že musel hradiť náklady firmy, aby zabezpečil jej chod. Pri preštudovaní spisu predložil doklady o úhrade sumy 10.000,- € XXXXX dňa 11.9.2013 na vyššie uvedené nedoplatky, preto nevie, ako je možné, že dane sú stále vykazované ako nezaplatené.
Z výpovede splnomocnenca poškodenej strany XXXXX, možno zistiť, že firma XXXXX, nepožiadala o odklad platenia daní ani o postupné splácanie, a má ku dňu výsluchu 17.10.2012 nasledovné nedoplatky - daň z pridanej hodnoty za zdaňovacie obdobie II. štvrťrok 2011 až II. štvrťrok 2012 spolu vo výške 6.236,93 €,  daň z motorových vozidiel za zdaňovacie obdobie rok 2011 spolu vo výške 964,44 €.
 Zo správy z dňa 29.11.2013 možno zistiť, že obvinený vôbec neuhradil za kritické obdobie dlžné dane vo výškach uvedených vo výrokovej časti uznesenia. Vzhľadom na to, že obvinený predložil doklady o úhrade sumy 10.000,- € XXXXX dňa 11.9.2013 na vyššie uvedené nedoplatky, bolo vykonané preverovanie, a bolo zistené u správkyne dane firmy obvineného, že všetky dane za kritické obdobia v sumách uvedených vo výrokovej časti uznesenia sú uhradené, pričom došlo k omylu pri zaúčtovaní celkovej sumy uvedenej vyššie na jednotlivé pohľadávky, pričom obvinený v prevodnom príkaze uviedol všetky identifikačné údaje potrebné pre riadne zaevidovanie platieb a omyl pri preúčtovaní bude napravený.
Z výpovede splnomocnenca poškodenej strany XXXXX, možno zistiť, že firma XXXXX, spolupracuje, ale má ku dňu výsluchu 17.10.2012 nedoplatok poistného za obdobie 04/2012 do 08/2012 vo výške 1.339,- €. Zo správ z dní 12.11.2013 a 25.11.2013 možno zistiť, že obvinený uhradil za kritické obdobie dlžné poistné vo výške uvedenej vo výrokovej časti uznesenia.
Z výpovede splnomocnenca poškodenej strany XXXXX, možno zistiť, že firma XXXXX, spolupracuje, ale má ku dňu výsluchu 17.10.2012 nedoplatok poistného za obdobie 02/2012 do 08/2012 vo výške 565,68 €. Zo správy zo dňa 15.11.2013 možno zistiť, že obvinený uhradil za kritické obdobie dlžné poistné vo výške uvedenej vo výrokovej časti uznesenia.
Taktiež bol zabezpečený znalecký posudok znalca z odboru ekonómia a manažment, odvetvie účtovníctvo a daňovníctvo č. 2/2013, podľa ktorého obvinený  mal v kritickom období dostatok peňažných prostriedkov na zaplatenie daní a poistného jednotlivým vyššie uvedeným poškodeným osobám. 
Podľa § 8  Trestného zákona trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak.
Podľa § 10 odsek 1 Trestného zákona prečin je
a) trestný čin spáchaný z nedbanlivosti, 
b) úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.
Podľa § 11 odsek 1 Trestného zákona zločin je úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby prevyšujúcou päť rokov.
Podľa § 11 odsek 2 Trestného zákona o zločin ide aj vtedy, ak v prísnejšej skutkovej podstate prečinu spáchaného úmyselne je ustanovená horná hranica trestnej sadzby prevyšujúca päť rokov.
Podľa § 11 odsek 3 Trestného zákona zločin, za ktorý tento zákon ustanovuje trest odňatia slobody s dolnou hranicou trestnej sadzby najmenej desať rokov, sa považuje za obzvlášť závažný.
Podľa § 17 Trestného zákona pre trestnosť činu spáchaného fyzickou osobou treba úmyselné zavinenie, ak tento zákon výslovne neustanovuje, že stačí zavinenie z nedbanlivosti.
Podľa § 278 odsek 1 Trestného zákona kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, potrestá sa odňatím slobody až na tri roky.
Podľa § 86 písmeno e) Trestného zákona trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 ods. 1 alebo nezaplatenia dane a poistného podľa § 278 ods. 1, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
Vzhľadom k tomu, že obvinený XXXXX všetky dlžné sumy voči všetkým poškodeným stranám tak, ako je to uvedené vo výrokovej časti tohto uznesenia, dodatočne zaplatil skôr ako v deň, keď sa mohol po skončení vyšetrovania oboznámiť s jeho výsledkami, zanikla trestnosť činu.
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Na základe vyššie uvedených skutočností a citovaných zákonných ustanovení bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na Okresnej prokuratúre Nitra do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Martin Ďurík
prokurátor